b'\n_START_ARTICLE_\nRoxana Matei\n_START_SECTION_\nPrimi ani. Debutul\n_START_PARAGRAPH_\nRoxana Matei provenea dintr-o familie de intelectuali. A fost sora marelui coregraf rom\xc3\xa2n Gelu Matei, coregraful multor spectacole de la Opera Rom\xc3\xa2n\xc4\x83 din Bucure\xc8\x99ti, precum \xc8\x99i al unor emisiuni TV de divertisment sau exclusiv de balet. \xc3\x8en adolescen\xc8\x9b\xc4\x83, a fost entuziasmat\xc4\x83 de filmele muzicale americane cu Fred Astaire \xc8\x99i muzic\xc4\x83 de George Gershwin, Irving Berlin, Cole Porter \xc8\x99.a. A fost, de asemenea, atras\xc4\x83 de genurile blues \xc8\x99i jazz (inclusiv de big band-urile conduse de Glenn Miller, Duke Elington, Tommy Dorsey). A fost influen\xc8\x9bat\xc4\x83 de interpretarea c\xc3\xa2nt\xc4\x83re\xc8\x9belor Ella Fitzgerald, Doris Day, Caterina Valente \xc8\x99.a._NEWLINE_A debutat \xc3\xaen anul 1955, \xc3\xaen cadrul spectacolului I.P.S.R. z\xc3\xa2mbe\xc8\x99te, organizat de Institutul de Proiect\xc4\x83ri. Aici a fost aclamat\xc4\x83 de public \xc3\xaen urma interpret\xc4\x83rii unei piese americane de jazz.\n_START_SECTION_\nActivitate\n_START_PARAGRAPH_\nMamboul-cha-cha \xe2\x80\x9eUn minut\xe2\x80\x9d (Radu \xc8\x98erban/Constantin C\xc3\xa2rjan), interpretat de Roxana Matei, devine \xc8\x99lag\xc4\x83rul anului 1958._NEWLINE_A lucrat \xc3\xaen Teatrul de Stat de Estrad\xc4\x83 din Bucure\xc8\x99ti. Face imprim\xc4\x83ri la casa de discuri Electrecord, este invitat\xc4\x83 \xc3\xaen emisiuni de televiziune. \xc3\x8entreprinde numeroase turnee na\xc8\x9bionale \xc8\x99i peste hotare._NEWLINE_Roxana Matei a c\xc3\xa2ntat piese rom\xc3\xa2ne\xc8\x99ti scrise de autori importan\xc8\x9bi de muzic\xc4\x83 u\xc8\x99oar\xc4\x83 (Aurel Giroveanu, Henry M\xc4\x83lineanu, Radu \xc8\x98erban, Vasile Veselovski \xc8\x99.a.), dar \xc8\x99i prelu\xc4\x83ri dup\xc4\x83 piese engleze, franceze \xc8\x99i italiene. \xc3\x8en total, a \xc3\xaenregistrat peste o sut\xc4\x83 de piese.'